Giuseppe Fortunino Francesco Verdi (10 Oktober 1813 – 27 Januarie 1901) was 'n Italiaanse Romantiese komponis van hoofsaaklik operamusiek. Hy was een van die invloedrykste komponiste van die 19de eeu. Sy werk word vandag nog in operahuise regoor die wêreld opgevoer. Gedurende die tweede helfte van die 19de eeu het die komponis Giuseppe Verdi (1813-1901) die Italiaanse operatoneel volkome oorheers. Hy het 'n nuwe rigting aan die musiekteater gegee deur die musiek 'n uitvloeisel en integrerende deel van die dramatiese handeling te maak. Daarby het hy ook nuwe uitdrukkingskrag aan die stem en aan die sielkundige inhoud en krag van die opera gegee. Giuseppe Fortunino Francesco Verdi is op 10 Oktober 1813 te Le Roncole naby Busseto in die hertogdom Parma gebore. Sy vader was 'n arm herbergier met geen musikale belangstelling nie, maar die jong Verdi het reeds op vroeë leeftyd musikale talent getoon en is aangemoedig deur Antonio Barezzi, 'n gegoede handelaar wat ook gehelp het met die seun se opvoeding. Vanaf sy tiende jaar het hy by geleentheid die kerkorrel bespeel en vanaf 1825 het hy Susette se kerkkoor, asook koormusiek, marse en simfonieë wat hy self gekomponeer het, gedirigeer.